વિદ્યાના માથામાં તીવ્ર સણકો આવ્યો. માલ.. ડિલિવરી.. ડિફેકટીવ પીસ..પોતે મહામુશ્કેલીથી જે બાળકને પોતાના ગર્ભમાં પોષી રહી હતી તેને માટે અક્ષય કેવા શબ્દો વાપરી રહ્યો હતો..! આ પુરુષનું જગત હતું જ્યાં સ્ત્રીના ગર્ભમાં ઊછરી રહેલું સંતાન ફક્ત ‘માલ’ હતું.! પૈસા મળવાના હતા. માલ આપી દેવાનો હતો. જે સ્ત્રીના પેટમાં સંતાન હતું તે સ્ત્રીની લાગણી..તેની સંવેદના.. તેની પીડા..તેની તકલીફ.. આ બધી બાબતોને એમાં કોઈ જ સ્થાન નહોતું. જેણે હજુ પૃથ્વી જોઈ જ નહોતી એ જીવને પેટમાં જ મારી નાખી, ફરીથી નવો ‘માલ’ બનાવવા માટે પોતાની કૂખ તૈયાર કરવાની હતી. વિદ્યાને સહેજ ચક્કર આવતા હોય તેમ લાગ્યું.